Držia spolu, rozprávajú sa a budú sa podporovať, kým budú existovať. Majú potenciál prežiť a byť naďalej nezávislými.͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌ ͏‌

Otvoriť v prehliadači
Slobodní ľudia nezávislých kníhkupectiev
Týždeň pre Vianocami vám chceme napísať o ľuďoch, ktorí sa denne začítavajú do kníh a premýšľajú o nich. O ľuďoch, ktorí pravidelne otvárajú útulné priestory svojich kníhkupectiev. Títo ľudia sú kurátori umenia, objavujú nové vydavateľstvá, vyberajú tituly, ktoré sa im páčia – alebo tušia, že by sa mohli páčiť tým, ktorí ich kníhkupectvá navštevujú. Keďže väčšinou svoje kníhkupectvá aj vlastnia, zvažujú, koľko a akých kníh objednať, na ktorú časť pultu ich vyložiť a ako o nich napísať na sociálne siete. Tento newsletter je venovaný kníhkupkyniam a kníhkupcom malých nezávislých kníhkupectiev a to, že sme sa na nich rozhodli upozorniť práve v tejto dobe má dva dôvody.
.
Prvým dôvodom sú vzťahy, ktoré medzi sebou tieto kníhkupectvá majú. Sú to vzťahy medzi ľuďmi, ktorí kníhkupectvá tvoria. Vzťahy založené na prajnosti, vzájomnej podpore a vedomí, že si nie sú konkurenciou. Naopak, tvoria akúsi neformálnu sieť, o ktorú sa môže slobodná kultúra v ťažkých časoch oprieť. Písaním a rozprávaním o nezávislých kníhkupectvách chceme vzťahy v tejto sieti posilniť. Teší nás, keď sa objaví nové kníhkupectvo, s ktorým si rozumieme – ako pred rokom kníhkupectvo Ez_az_ v Komárne, alebo tento rok Paradajs paradajs v Banskej Štiavnici. Radi sa zhovárame s mnohoročnými súpútnikmi z kníhkupectva Pod Vŕškom z Nitry. Radi oslavujeme – tento rok tridsiatku košického Artfora, päť rokov kníhkupectva Šum v Trebišove, desiaty rok pezinského Artfora a dvadsiaty piaty toho žilinského. Je skvelé že Poprad má Christianiu, Banská Bystrica Artforum, Liptovský Mikuláš Dieru do sveta a Humenné Kníkupectvo Na korze a Rožňava Artforum. Vnímame, že vznikajú nové kníhkupectvá a začíname sa s nimi rozprávať. Vnímame ale aj to, že niektoré sú ohrozené, aj s tými sa rozprávame a pýtame sa, čo potrebujú.
..
Ohrozenie malých nezávislých kníhkupectiev je druhým dôvodom, prečo o nich píšeme teraz. Nemáme v úmysle jojkať alebo sa sťažovať, chceme však toto ohrozenie pomenovať, postaviť sa mu čelom a hľadať možnosti, ako prežiť. Spôsoby, akými sa ľudia dostávajú ku knihám, sa menia. Stále viac vydavateľstiev predáva knihy cez svoje stránky, sociálne siete alebo cez crowdfundingové kampane. Náklady kníh sú menšie a na dotlače sa čaká dlhšie. Knihy sú pre mnohých finančne nedostupné. Kultúrne grantové schémy sa rozpadajú. Podporu na vydávanie kníh, preklady, akvizície knižníc alebo kultúrne podujatia je potrebné hľadať inde. Nehovoriac o postpandemickom poklese návštevnosti kultúrnych priestorov. Všetky tieto zmeny majú negatívny vplyv na ekonomické fungovanie malých kníhkupectiev. Niektoré knihy sa do kníhkupectiev ani nedostanú, keďže časť nákladu sa rozoberie v online kampaniach, iné sa dostanú len v obmedzenom počte. Veľké vydavateľstvá lovia bestsellery, ktoré tlačia vo veľkých nákladoch, a upúšťajú od dobrodružného vydávania finančne neistých titulov. Niektoré – napríklad drahšie knihy z Česka – je neúnosné objednávať a často to kvôli malému počtu vytlačených kníh ani nie je možné. Kde je v týchto zmenách priestor pre nezávislé kníhkupectvá a ich ľudí? Ako zachovať bibliodiverzitu na pulte v dobe online bestsellerov? Ako túto neistotu zo zmien ustáť s hrdosťou, neustúpiť zo svojich kultúrnych presvedčení a predávať len to, za čo sa ľudia z kníhkupectiev vedia postaviť? Rozhovory s ľuďmi malých nezávislých kníhkupectiev medzi knihami v ich kníhkupectvách by mohli byť odpoveďou. Títo ľudia sa rozhodli venovať svoj život knihám. Niektorí na desaťročia, niektorí na chvíľu, ale všetci intenzívne. Sú to ľudia, ktorí žijú knihami a ich príbehmi. Ľudia, s ktorými môžete o knihách, kultúre, ale aj o spoločnosti hovoriť hodiny. Nepoznajú len príbehy kníh, za desaťročia v kníhkupectve poznajú aj príbehy ľudí, ktorí knihy čítajú. Sú to ľudia, ktorí vedia povedať, prečo niektoré knihy predávajú a niektoré nie. Predstavte si to. Rôzne kníhkupectvá, rôzne pulty s knihami poukladanými podľa toho, ako sa títo ľudia rozhodli. Nie je iný kľúč ako ich názor. Nie je už toto pozvánkou na rozhovor? Sú to ľudia živej kultúry, ktorú každodenne ponúkajú v skutočných priestoroch svojich kníhkupectiev. Ale nielen to. Kníhkupci a kníhkupkyne nezávislých kníhkupectiev organizujú kultúrne podujatia a festivaly, koncerty, divadlá, vydávajú časopisy, niektoré z kníhkupkýň prekladajú knihy pre dôležité slovenské vydavateľstvá. Sú to ľudia, ktorí majú kamarátske aj odborné vzťahy s tými, ktorí knihy píšu, vydávajú, ilustrujú a zalamujú. Vďaka takýmto rozhovorom sa vám otvorí cesta ku knihám, ku ktorým by ste sa možno nikdy nedostali. Títo ľudia sú často prví, ktorí objavia diamant a začnú o ňom hovoriť. Hovoriť s nimi v ich kníhkupectvách je radosť, stretávať sa s nimi dokáže byť vzácne. Týmito rozhovormi a objavmi prispievajú k pestrosti kultúry v krajine.
...
Ľudia z malých nezávislých kníhkupectiev držia spolu, rozprávajú sa a budú sa podporovať, kým budú existovať. Ich vzťahy sú dôležitou zložkou spoločenskej odolnosti v ťažkých časoch. Majú potenciál prežiť a byť naďalej nezávislými. Ten potenciál je vo vás. Nie je to nič viac ani nič menej, ako prísť do kníhkupectva, porozprávať sa, vybrať si a kúpiť knihu.
Bratislavské Artforum
Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.